26.

V súvislosti so všetkými tromi trhmi Komisia zistila, že i) strany si úzko konkurujú; ii) zákazníci čelia pri zmene dodávateľov významným prekážkam; iii) konkurenti nepredstavujú pre trhovú silu strán dostatočný konkurenčný tlak; iv) hospodárska súťaž medzi technológiami je obmedzená; v) vyrovnávacia kúpna sila by nezabránila zvýšeniu cien a vi) prekážky vstupu na trh sú vysoké. a) Strany si úzko konkurujú. Z vyšetrovania Komisie vyplynulo, že strany sú svojimi blízkymi, ak nie najbližšími, konkurentmi v oblasti hydraulických riadiacich jednotiek, elektrohydraulických riadiacich ventilov a orbitálnych motorov. Z kvantitatívnej hospodárskej analýzy vyplynulo, že strany často súťažia o tie isté príležitosti na týchto trhoch. Prieskumom trhu sa navyše potvrdilo, že títo konkurenti a zákazníci vnímajú ponuky výrobkov strán ako veľmi podobné a zameniteľné. Existujú aj faktory, ktoré odlišujú podniky Danfoss a Eaton od ďalších účastníkov trhu, ako sú napríklad rozsiahla škála ich portfólií a kvalita ich výrobkov, čo takisto vedie k záveru, že si podniky úzko konkurujú. b) Zákazníci čelia významným prekážkam pri zmene dodávateľov. Pri zmene existujú technické a praktické obmedzenia, najmä vo výrobnej fáze stroja. Výrobcovia pôvodných zariadení takisto zvyčajne mávajú len jedného schváleného dodávateľa pre každý komponent určitého stroja vo výrobe. Niekedy existujú prekážky aj pri zmene vo fáze návrhu stroja z dôvodu nákladových faktorov a času potrebného na schválenie, a preto výrobcovia pôvodných zariadení zvyčajne využívajú pre nové stroje tie hydraulické riadiace jednotky, elektrohydraulické riadiace ventily alebo orbitálne motory, ktoré už boli schválené pre iné stroje. c) Konkurenti nepredstavujú pre trhovú silu strán dostatočný konkurenčný tlak. Na všetkých troch trhoch majú strany len veľmi málo presvedčivých konkurentov. Z prieskumu trhu vyplynulo, že je nepravdepodobné, aby títo existujúci konkurenti dokázali vyvinúť dostatočný tlak na zlúčený subjekt, ktorý vznikne po transakcii, a to vzhľadom na i) ich obmedzené trhové podiely a ii) rozdiely medzi ponukami strán a ponukami konkurentov, napr. na základe portfólia produktov alebo kvality. Toto rozlišovanie výrobkov vedie k záveru, že v prípade zvýšenia cien zo strany zlúčeného subjektu by nebolo možné pokryť celý dopyt za konkurenčných podmienok. d) Hospodárska súťaž medzi technológiami je obmedzená. Alternatívy medzi technológiami (v prípade hydraulických riadiacich jednotiek ide o riešenia elektrického riadenia a elektrohydraulického riadenia, v prípade elektrohydraulických riadiacich ventilov ide o špecifické riešenie riadenia, ktoré vyvinul podnik Ognibene, a v prípade orbitálnych motorov o elektrické motory a vačkové piestové motory) vyvíjajú na strany malý konkurenčný tlak predovšetkým preto, lebo i) výrobcovia pôvodných zariadení čelia ťažkostiam alebo nie sú ochotní zmeniť technológiu a/alebo ii) hospodárska súťaž s ďalšími technológiami sa týka len obmedzenej časti trhu. e) Vyrovnávacia kúpna sila by nezabránila zvýšeniu cien. Malí a strední výrobcovia pôvodných zariadení zvyčajne nakupujú hydraulické riadiace jednotky, elektrohydraulické riadiace ventily a orbitálne motory prostredníctvom distribútorov. Nezdá sa, že by títo výrobcovia pôvodných zariadení alebo distribútori mali dostatok vyrovnávacej kúpnej sily na zabránenie zvýšeniu cien. Väčší výrobcovia pôvodných zariadení, ktorí nakupujú priamo od strán, majú do istej miery pomerne vyššiu mieru kúpnej sily. Prekážky pri zmene dodávateľov, nedostatok presvedčivých alternatív k stranám a prípady z minulosti, keď sa stranám úspešne podarilo zvýšiť ceny veľkým výrobcom pôvodných zariadení, naznačujú, že ani veľkí výrobcovia pôvodných zariadení nebudú schopní zabrániť zvýšeniu cien. f) Prekážky vstupu sú vysoké. Vstup na akýkoľvek z trhov s hydraulickými riadiacimi jednotkami, elektrohydraulickými riadiacimi ventilmi alebo orbitálnymi motormi je zdĺhavý a veľmi náročný z dôvodu potrebných technických a odborných znalostí, výskumu a vývoja, ako aj procesov certifikácie, validácie a testovania výrobcov pôvodných zariadení. Ďalšie požiadavky, ako sú úspory z rozsahu, rozsah portfólia, systémy predaja a podpory a reputácia, je pre nových účastníkov trhu ťažké splniť. V súlade s týmto Komisia nezistila, že by v poslednom čase vstúpil na trh nejaký nový účastník, alebo sa na to v blízkej budúcnosti chystal (vrátane výrobcov z krajín mimo EHP).